CELEX: 32019R0279
Language: bg
Date: 2019-02-18 00:00:00
Title: Регламент за изпълнение (ЕС) 2019/279 на Съвета от 18 февруари 2019 година за прилагане на член 11, параграф 4 от Регламент (ЕС) № 753/2011 относно ограничителни мерки, насочени срещу определени лица, групи, предприятия и образувания, с оглед на положението в Афганистан

19.2.2019   
               
               
                  BG
               
               
                  Официален вестник на Европейския съюз
               
               
                  L 47/4
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/279 НА СЪВЕТА
         от 18 февруари 2019 година
         за прилагане на член 11, параграф 4 от Регламент (ЕС) № 753/2011 относно ограничителни мерки, насочени срещу определени лица, групи, предприятия и образувания, с оглед на положението в Афганистан
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) № 753/2011 на Съвета от 1 август 2011 г. относно ограничителни мерки, насочени срещу определени лица, групи, предприятия и образувания, с оглед на положението в Афганистан (1), и по-специално член 11, параграф 4 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 1 август 2011 г. Съветът прие Регламент (ЕС) № 753/2011.
                  
               
                     (2)
                  
                  
                     На 30 януари 2019 г. комитетът към Съвета за сигурност на ООН (СС на ООН), създаден съгласно параграф 30 от Резолюция 1988 (2011) на СС на ООН, актуализира информацията по отношение на две лица, подлежащи на ограничителни мерки.
                  
               
                     (3)
                  
                  
                     Поради това приложение I към Регламент (ЕС) № 753/2011 следва да бъде съответно изменено,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение I към Регламент (ЕС) № 753/2011 се изменя съгласно предвиденото в приложението към настоящия регламент.
         
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 февруари 2019 година.
            
               
                  За Съвета
               
               
                  Председател
               
               F. MOGHERINI
            
         
         
            (1)  ОВ L 199, 2.8.2011 г., стр. 1.
      
      
         
            ПРИЛОЖЕНИЕ
            Вписванията относно изброените по-долу лица се заменят със следните вписвания:
            
               „(42)   Jalaluddin Haqqani (известен още като: а) Jalaluddin Haqani, б) Jallalouddin Haqqani, в) Jallalouddine Haqani).
               
                  Звание: мевлеви. Основания за включване: министър на граничните въпроси при талибанския режим. Дата на раждане: а) около 1942 г., б) около 1948 г. Място на раждане: a) район Garda Saray, област Waza Zadran, провинция Paktia, Афганистан; б) област Neka, провинция Paktika, Афганистан. Гражданство: Афганистан Дата на посочване от ООН: 31.1.2001 г.
               
                  Друга информация: Баща на Sirajuddin Jallaloudine Haqqani, Nasiruddin Haqqani и Badruddin Haqqani (починал). Брат на Mohammad Ibrahim Omari и Khalil Ahmed Haqqani. Jalaluddin Haqqani е действащ талибански ръководител. Счита се, че се намира в граничната област между Афганистан и Пакистан. Ръководител на съвета на талибаните („шура“) в Miram Shah към 2008 г. Принадлежи към племето Zadran. Преразглеждането съгласно Резолюция 1822 (2008) на Съвета за сигурност приключи на 27 юли 2010 г. По непотвърдени данни е починал през септември 2018 г. Препратка към специалното известие на Интерпол и Съвета за сигурност на ООН: https://www.interpol.int/en/notice/search/un/1427400.
               
                  Допълнителни сведения от описателното обобщение на основанията за включване в списъка, предоставено от Комитета по санкциите:
               
               Jalaluddin Haqqani поддържа близки отношения с Mohammed Omar и е поддържал близки отношения с Осама бин Ладен (починал). Той е баща на Sirajuddin Jallaloudine Haqqani, Nasiruddin Haqqani и Badruddin Haqqani (починал) и брат на Mohammad Ibrahim Omari и Khalil Ahmed Haqqani. Jalaluddin Haqqani е действащ талибански ръководител. Освен това той осъществява връзката между Ал Кайда и талибаните през 2007 г. Към юни 2008 г. е председател на съвета на талибаните в Miram Shah.
               Първоначално е командир в партията Mwalawi Hezbi Islami в провинциите Khost, Paktika и Paktia. По-късно се присъединява към талибаните и е назначен за министър на граничните въпроси. След падането на талибанския режим бяга в Северен Waziristan заедно с други талибани и членове на Ал Кайда и се заема с прегрупиране на военните формирования за борба срещу правителството на Афганистан.
               Срещу Haqqani има обвинение за участие в бомбения атентат срещу индийското посолство в Кабул през 2008 г. и в опита за покушение срещу президента Karzai по време на военен парад в Кабул по-рано същата година. Haqqani е замесен и в нападение срещу сграда на министерство в Кабул през февруари 2009 г.
               Jalaluddin Haqqani е основателят на мрежата Haqqani.“
            
            
               „(135)   Torek Agha (известен още като: а) Sayed Mohammed Hashan, б) Torak Agha, в) Toriq Agha, г) Toriq Agha Sayed).
               
                  Звание: хаджи. Адрес: Pashtunabad, Quetta, провинция Baluchistan, Пакистан. Дата на раждане: а) 1960 г., б) 1962 г., в) около1965 г. Място на раждане: a) провинция Kandahar, Афганистан; б) Pishin, провинция Baluchistan, Пакистан. Национален идентификационен номер: пакистански 5430312277059 (получен по незаконен път, по-късно оттеглен от правителството на Пакистан). Дата на посочване от ООН: 2.11.2015 г.
               
                  Друга информация: Водещ командир на военния съвет на талибаните, участвал в набиране на средства от донори в Персийския залив. Налична е снимка, която да бъде включена в специалното известие на Интерпол и Съвета за сигурност на ООН. По непотвърдени данни е починал през ноември 2018 г. Препратка към специалното известие на Интерпол и Съвета за сигурност на ООН: https://www.interpol.int/en/ notice/search/un/5905294.
               
                  Допълнителни сведения от описателното обобщение на основанията за включване в списъка, предоставено от Комитета по санкциите:
               
               Висш талибански ръководител от края на 2014 г., Torek Agha (Torek) е бил член на съвета на талибаните („шура“) в Quetta — регионален орган, който ръководи дейностите на талибаните в южен и западен Афганистан, и също е имал роля в набирането на средства от дарители в Персийсия залив.
               От края на 2014 г. Torek е член на група, отговорна за стратегическото планиране и логистичните операции на талибанските ръководители, и също изпълнява функциите на основен командир и член на военния съвет на талибаните, както и дава разрешение и съдейства за изпълнението на талибански военни операции. Военният съвет на талибаните е един от трите командни съвета и отговаря за надзора над операциите на талибаните, както и одобрява назначенията на талибански военни ръководители.
               През годините Torek участва в даването на разрешения за убийствата на редица служители на афганистанското правителство и племенни старейшини. Освен това от началото на 2012 г. той е един от четиримата висши командири на талибаните, които дават разрешение за използването на неидентифицирано химическо вещество на прах за убийството на висши служители в афганистанското правителство.
               След като в средата на 2011 г. получава нареждане от висш талибански ръководител да замине за Саудитска Арабия по време на Рамадана, за да осигури външно финансиране, през 2012 г. Torek и още няколко членове на съвета на талибаните „шура“ в Quetta подбират молли, които да отидат в Саудитска Арабия и други арабски държави, за да събират от името на талибаните финансови дарения както от афганистански бизнесмени, така и от трафиканти. От началото на 2012 г. Torek получава дарение от неидентифициран арабски дарител с указанията да предаде парите на талибанския губернатор в сянка на провинция Uruzgan, Афганистан, за изпълнението на поръчкови убийства.
               През 2010 г. Torek събира около 4 милиона щатски долара за талибаните от дарители в Персийския залив, повечето от които предоставя на другия висш ръководител и член на талибаните, който събира средства, Gul Agha Ishakzai (Gul Agha). Сумите и източниците на многократните трансфери, които Torek извършва през 2010 г. в резултат на набирането на средства за талибаните в полза на Gul Agha, са както следва: 1 милион щатски долара от сътрудници в Саудитска Арабия; 2 милиона щатски долара от дарители в Катар, Обединените арабски емирства (ОАЕ) и Саудитска Арабия; и 600 000 щатски долара от различни арабски дарители, получени по време на посещение в Катар за набиране на средства.
               От края на 2009 г. Torek държи 2 милиона щатски долара от неидентифицирани дарители в Катар и Саудитска Арабия, предназначени за ковчежника на съвета на талибаните („шура“) в Quetta. Значителните дарения, които Torek набира за съвета на талибаните („шура“) в Quetta по време на Рамадана, са държани в неидентифицирани банки в Пакистан и са били под контрола на главния ковчежник на талибаните.
               В средата на 2006 г. Torek зачислява талибански бойци към различни талибански оперативни командири. Той е едно от основните звена за връзка между талибанските ръководители и групите арабски бойци, които пристигат в Пакистан и Афганистан, за да се сражават срещу Международните сили за поддържане на сигурността (ISAF).“